10. การควบคุมภายใน

บริษัท ไทยวาโก้ จำกัด (มหาชน) ตระหนักถึงความสำคัญของการควบคุมภายใน
โดยคณะกรรมการบริษัทได้มอบหมายให้คณะกรรมการตรวจสอบ
สอบทานการประเมินระบบการควบคุมภายในของบริษัทฯ
เพื่อมุ่งเน้นให้ระบบการควบคุมภายในมีความเพียงพอและเหมาะสม ส่งผลให้บริษัทฯ
สามารถดำเนินธุรกิจได้อย่างมีประสิทธิภาพประสิทธิผล
รวมถึงการมีระบบบัญชีและรายงานทางการเงินที่มีความถูกต้องเชื่อถือได้
การป้องกันดูแลรักษาทรัพย์สิน หรือลดความเสียหายที่เกิดจากความผิดพลาดหรือการทุจริต
และได้มีการปฏิบัติตามกฎหมาย ระเบียบ ข้อบังคับที่เกี่ยวข้องกับบริษัทฯ

ในการประชุมคณะกรรมการบริษัท ครั้งที่ 4/2552 เมื่อวันที่ 18 กุมภาพันธ์ 2553
คณะกรรมการบริษัทและคณะกรรมการตรวจสอบทั้ง 3
ท่านได้ทำการประเมินระบบการควบคุมภายในของบริษัทฯ ประจำปี 2552
โดยใช้แบบประเมินความเพียงพอของระบบการควบคุมภายใน
และการซักถามข้อมูลจากฝ่ายบริหารแล้ว จึงมีความเห็นชอบร่วมกันว่า บริษัทฯ
มีระบบการควบคุมภายในที่เพียงพอเหมาะสมกับสภาพการดำเนินงานปัจจุบัน โดยมีสาระสำคัญดังนี้

ด้านองค์กรและสภาพแวดล้อม

บริษัทฯ มีการกำหนดนโยบายและเป้าหมายการดำเนินธุรกิจที่ชัดเจนและวัดผลได้อย่างเป็นรูปธรรม
โดยคำนึงถึงความเป็นธรรมต่อพนักงาน ลูกค้า คู่ค้า ความรับผิดชอบต่อผู้ถือหุ้น สังคม
และสิ่งแวดล้อม
และได้มีการทบทวนการปฏิบัติตามเป้าหมายที่กำหนดไว้อยู่เป็นประจำเพื่อให้สอดคล้องกับสภาพการณ์ในขณะนั้น

นอกจากนี้บริษัทฯ ยังมีการจัดโครงสร้างองค์กรที่มีการแบ่งแยกหน้าที่ความรับผิดชอบ
เพื่อให้สามารถดำเนินงานได้อย่างมีประสิทธิภาพ โดยมีการกำหนดนโยบายในการกำกับดูแลกิจการ
จริยธรรมธุรกิจ และจรรยาบรรณพนักงานไว้เป็นลายลักษณ์อักษรอย่างชัดเจน
เพื่อเป็นแนวทางในการปฏิบัติของกรรมการบริษัท ผู้บริหาร และพนักงาน
ซึ่งช่วยให้ระบบการควบคุมภายในดำเนินไปได้อย่างมีประสิทธิผลยิ่งขึ้น
อีกทั้งได้มีการวางระเบียบวิธีการปฏิบัติเกี่ยวกับธุรกรรมด้านการเงิน การจัดซื้อ
และการบริหารทั่วไปที่รัดกุมไว้เป็นลายลักษณ์อักษร
เพื่อป้องกันการใช้อำนาจหน้าที่ในการนำทรัพย์สินของบริษัทฯ ไปใช้โดยมิชอบ
หรือเกินกว่าอำนาจที่บริษัทฯ ได้มอบให้

ด้านการบริหารความเสี่ยง

บริษัทฯ ได้จัดตั้งคณะกรรมการบริหารจัดการความเสี่ยง
เพื่อให้การบริหารความเสี่ยงเป็นไปอย่างมีระบบ และมีประสิทธิภาพ
มีการกำหนดแผนงานและขั้นตอนการดำเนินงานที่ชัดเจน โดยได้มีการกำหนดประเภทของความเสี่ยง
ปัจจัยความเสี่ยง ตลอดจนมีการประเมินถึงโอกาสและผลกระทบที่เกิดขึ้น
เพื่อจัดลำดับความเสี่ยงและจัดทำแผนการจัดการความเสี่ยง
เพื่อลดหรือขจัดความเสี่ยงให้อยู่ในระดับที่ยอมรับได้
รวมทั้งมีการติดตามผลการจัดการความเสี่ยงอย่างต่อเนื่อง
โดยคณะกรรมการตรวจสอบได้ติดตามความคืบหน้าในการปฏิบัติงานพร้อมทั้งให้คำปรึกษาและข้อแนะนำต่อคณะกรรมการบริหารจัดการความเสี่ยงอย่างสม่ำเสมอ

ทั้งนี้บริษัทฯ ได้มีการประชาสัมพันธ์ให้พนักงานที่เกี่ยวข้องทราบ
และขอให้ปฏิบัติตามมาตรการบริหารความเสี่ยงที่กำหนดไว้

ด้านการควบคุมการปฏิบัติงานของฝ่ายบริหาร

บริษัทฯ
มีการกำหนดอำนาจในการอนุมัติวงเงินของฝ่ายบริหารแต่ละระดับไว้อย่างชัดเจนและเป็นลายลักษณ์อักษร
มีการแบ่งแยกหน้าที่ความรับผิดชอบของแต่ละหน่วยงานออกจากกัน
เพื่อเป็นการตรวจสอบซึ่งกันและกัน

ในกรณีที่มีการทำธุรกรรมกับบุคคลที่เกี่ยวโยงกัน บริษัทฯ
ได้ปฏิบัติตามประกาศของคณะกรรมการกำกับตลาดทุน
เรื่องหลักเกณฑ์ในการทำรายการที่เกี่ยวโยงกัน ซึ่งได้กระทำโดยผู้ที่ไม่มีส่วนได้เสียในธุรกรรมนั้นๆ
และคำนึงถึงประโยชน์สูงสุดของบริษัทฯ เป็นสำคัญ
ตลอดจนมีมาตรการที่จะติดตามให้การดำเนินงานของบริษัทฯ เป็นไปตามกฎหมายที่เกี่ยวข้อง

นอกจากนี้ในกรณีที่มีการอนุมัติธุรกรรมในลักษณะที่มีผลผูกพันกับบริษัทฯ ในระยะยาว บริษัทฯ
ได้มีการติดตามให้มีการปฏิบัติตามเงื่อนไขที่ตกลงกันไว้
พร้อมทั้งมีการทบทวนความเหมาะสมของสัญญาเพื่อให้สอดคล้องกับสถานการณ์
รวมถึงมีการติดตามดูแลการดำเนินงานของบริษัทย่อยอย่างสม่ำเสมอ

ด้านระบบสารสนเทศและการสื่อสารข้อมูล

บริษัทฯ จัดให้มีการสื่อสารทั้งภายในองค์กรและภายนอกองค์กรอย่างมีประสิทธิภาพ โดยนำระบบ
Software SAP และระบบ OLAP (On-Line Analytical Processing) มาใช้
ทำให้มีประสิทธิภาพในการวางแผน การใช้ทรัพยากร และการบริหารงาน
อีกทั้งยังมีการจัดเก็บเอกสารประกอบการบันทึกบัญชีและบัญชีต่างๆ
ไว้อย่างครบถ้วนเป็นหมวดหมู่ในสถานที่ที่ปลอดภัยตามระยะเวลาที่กฎหมายกำหนด
ซึ่งสามารถตรวจสอบความถูกต้องย้อนหลังได้ (Audit Trail)
พร้อมทั้งมีระบบรักษาความปลอดภัยของข้อมูลและสารสนเทศที่มีประสิทธิภาพเพียงพอ โดยบริษัทฯ
ได้ว่าจ้างที่ปรึกษาภายนอกเข้าตรวจสอบ
และประเมินความเสี่ยงการป้องกันและการรักษาความปลอดภัยโครงสร้างระบบสารสนเทศ (IT
Infrastructure) โดยดำเนินการทุกปีอย่างต่อเนื่อง

ในการเสนอเรื่องให้คณะกรรมการบริษัทพิจารณา บริษัทฯ
มีข้อมูลและเอกสารประกอบการตัดสินใจอย่างเพียงพอ และได้จัดส่งให้พิจารณาเป็นการล่วงหน้า
พร้อมทั้งมีการบันทึกรายงานการประชุมคณะกรรมการที่มีสาระสำคัญครบถ้วน

ด้านระบบการติดตาม

บริษัทฯ
มีการกำหนดเป้าหมายการดำเนินธุรกิจและเปรียบเทียบผลการดำเนินงานให้เป็นไปตามเป้าหมาย
หากมีความแตกต่างจะพิจารณาทบทวนและปรับการดำเนินธุรกิจให้สอดคล้องกับสถานการณ์
ในการนี้สำนักงานตรวจสอบภายในรับผิดชอบในการตรวจสอบ
วิเคราะห์และประเมินผลการควบคุมภายในของระบบงานต่างๆ
และตรวจติดตามผลการปฏิบัติงานอย่างต่อเนื่อง
และรายงานผลการตรวจสอบโดยตรงต่อคณะกรรมการตรวจสอบซึ่งมีการประชุมร่วมกันเป็นประจำทุกเดือน
หากตรวจพบข้อบกพร่องที่มีนัยสำคัญ
คณะกรรมการตรวจสอบจะรายงานต่อคณะกรรมการบริษัทเพื่อเสนอให้ดำเนินการปรับปรุงแก้ไข
และให้มีการตรวจติดตามความคืบหน้าในการปรับปรุงข้อบกพร่องอย่างสม่ำเสมอ

จากการประเมินระบบการควบคุมภายในของบริษัทฯ ในด้านต่างๆ ดังกล่าวข้างต้น
คณะกรรมการบริษัท ไม่พบข้อบกพร่องที่เป็นสาระสำคัญเกี่ยวกับระบบการควบคุมภายใน
และเห็นว่าบริษัทฯ มีระบบการควบคุมภายในที่เหมาะสมเพียงพอ
อย่างไรก็ตามคณะกรรมการบริษัทตระหนักว่า ระบบการควบคุมภายในใดๆ ก็ตาม
ไม่อาจรับประกันต่อความเสียหายอันเกิดจากความผิดพลาดได้ทั้งหมด
แต่สามารถป้องกันหรือให้ความเชื่อมั่นในระดับที่สมเหตุสมผล